Хьэту Пётр и сабий усэхэр
ПЩЭДДЖЫЖЬ ГУБГЪУЭ
ЗэщIогъагъэ гъэмахуэкур —
КъещIыр пщэдджыжь пшэплъ,
Мы зэманым губгъуэ хэкум
И дахагъым феплъ!..
ЗэщIогъагъэ гъэмахуэкур —
Пщэдджыжь пшэплъыр къещI,
Мы дахагъэр пфIощI и нэкуу —
Бзум уэрэд ешэщI.
Дыгъэ бзийхэр зэщIопщIыпщIэ —
Къыпхуэмыубыд.
Уэсэпс цIыкIу къэсыхукIэ мыщIэу
Дыгъэ къыщолыд!
Пщэдджыжь пшэплъу нур дахащэм,
Зэ щытар хъарпшэр,
ЩIымэракIуэм хэбгъэгъуащэу,
Плъыжьу елэ пшэр.
Псыежэхыр мэIущащэ —
Жыгхэм доуэршэр,
Тут мэракIуэу ныхэщащэм
Бдзэжьейр ещIыр пшэр.
ЗэщIогъагъэ гъэмахуэкур —
КъещIыр пщэдджыжь пшэплъ,
Мы зэманым губгъуэ хэкум
И дахагъым феплъ!..
IЭХЪУЭ ЦIЫКIУ
Пщэдджыжь пшэплъыр къещIыр,
Губгъуэм нэху егъэщ.
НапIэр зэтедмылъхьэу
ДыIэхъуащ зы жэщ.
Вагъуэ цIыкIухэр уафэм
Хуэмурэ щокIуэщI.
Сэри сыIурехыр, —
Дадэ силъщ и куэщI.
Дадэ и хъыбархэм
Соплъыр сыздэжейм:
Сэ сы-Сосрыкъуэщ,
Сытесщ си Тхъуэжьейм…
Нартхэр щIыIэм есыр,
Ямыгъуэт Iэмал,
МафIэ къахузохьыр, —
Лъэпкъыр къызогъэл…
Си бжьамийм зэм сопщэ,
Сэ сы-Ашэмэзщ,
Си насып-макъамэр
Нарт аузым дэзщ…
Пщэдджыжь пшэплъыр къещIыр,
Хуэму нэхур мэщ.
IэфIу сэ сожейри,
Дадэ силъщ и куэщI…
IЭНЭ ЩЫСЫКIЭ
— Данэ, дэнэ ущыIа?
— Нанэ деж сыщыхьэщIащ.
— Нанэ сытхэр уигъэшха?
— ХущIэ пIастIэ,
АдакъэщIэ,
Къалмыкъ шей,
Къуейплъыжь,
ШатэщIэ…
— Зэуэ пшха-тIэ уэ а къомыр?
— Хьэуэ, мамэ, тIэкIурэ хуэму…
СымыпIащIэу себгъэсащ, —
Iэнэм дахэу сыщысащ.
ДИНЭ ГУАЩЭР ЕГЪЭIУЩ
Гуащэ цIыкIуу и псэ-и нэм,
Iэпэ хуищIу, жреIэ Динэ:
«Умыгубжь, умыщI нэщхъыдзэ,
Ещхь ухъунущ нэжьгъущIыдзэм.
Дахэ дыдэ уэ ухъунщ,
Дади нани къыпщытхъунщ,
Е хьэщIапIэ уэ укIуамэ,
Е ныбжьэгъухэм уахыхьамэ,
Хабзэ-бзыпхъэм утемыкI,
Гуапэ дыдэу пыгуфIыкI».
МЭД ЗЕГЪЭПСЭХУ
Нэхур мэщыр… Нэху щыпащ.
Пщэдджыжь пшэплъыр,
уей, къищIащ.
Къэушахэщ псэ зыпытыр,
Феплъыт хадэм, губгъуэм итым!
Iуэхуу щыIэр, уей, мымащIэ,
Къэтэджам зыгуэрхэр ящIэ:
Бзухэм шырхэм шхын къыхуахь,
Бжьэхэм удзым фо къыпах…
ХъумпIэцIэджым (зи цIыкIуагъ,)
Къыкъуэмыщу зикI и къуагъ,
ФIэмылIыкIыу и гугъуехь,
Нартыху хьэдзэ иныр ехь!..
Къазым шырхэр пщIантIэм
дешыр,
Жэнэтбзум уэрэд кърешыр…
Дадэ жэмыр Iэхъуэм деху…
Псоми гуапэу ижь къащIеху
Зиукъуэдийуэ махуэ тэджым…
Мэд и закъуэщ къэмытэджыр —
Ар щхьэхынэщ — ей, ей, ей! —
Къэтэджыну ар хуэмей!
Ар шэджагъуэ хъуху хэлъынущ…
ЩымэжалIэрщ щытэджынур.
КЪЭБ
КъыхуэмыIэту уеблэм дадэ,
Танэжь бжьэ закъуэу илъщ
ди хадэм.
Iэр къемыкIуэкIыу инщи ар,
ЯфIэтелъыджэщ зэрыхъуар.
ЦIыху куэди нобэ зэхуэсауэ,
Сытесщ абы, сагъэшэсауэ.
Хъуэхъу куэд хужаIэ ди унагъуэм,
Яхуэухыжкъым — ягъэщIагъуэ.
Адыгэ фащэ сщыгъщи нобэ,
Ди хьэщIэ псоми жаIэ: «Тобэ!..»
КъикIащ газетми сурэттех —
Абы сурэт сэ къыстрех…
БЖЬЫХЬЭ УАФЭ
ЗэкIуэцIычу, — тобэ, тобэ! —
Нобэ уафэм зегъэщIагъуэ —
Ар мэгъуагъуэ, зыкъегъэпщ,
Лъащэ хуэдэщ нобэ Лъэпщ;
Жьы Iэпщацэми егъахъэ,
Бахъэр кIыщым щIеутIыпщыкI,
Пшэ гуэрэнхэр ныбэ пцIапцIэ
Шы къарапцIэу щIоущыкI…
КЪЫУ ХУЖЬ
Жьы еIуящIэр къыкъуэуащи,
Бдзэжьеящэм зридзащ,
УпщIэ пыIэ хужь дахащэр
Къыщхьэричри псым хидзащ;
ПфIощI иджы ар гуэлым
щылIэу, —
Къыу мэхам и гъащIэм пыкI:
Е псы Iуфэм къемысылIэ,
Е абы темылъэтыкI…
ЗООПАРКЫМ
ЗЕБРЭ ШЫЩIЭ
ШыщIэ цIыкIуу шы къуэлэныр
Имызагъэу хъарым исщ,
ИгъэзащIэу и къалэныр,
Ар зыгъашхэри кIэрысщ.
Къижыхьыну шыщIэм
фIэфIщи,
Кърат псор фIэгурымыхьщ…
Шы «хыдзэлIым», гугъэр IэфIщи,
Хы-губгъуэшхуэхэр и пщIыхьщ.
ХЬЭIУЦЫДЗ ШЫР
Убгъэдыхьэм, зэуэ къаскIэу,
ХьэIуцыдзыр ещхьщ хьэмаскIэм,
Къыщолъэтыр, зикI мызагъэ,
Шынэ пфIэщIу, анэ къуагъым
ЗыкъуегъапщкIуэ, къыкъуокIыж,
Къупщхьэ щылъыр игу къокIыж,
Абы йогъур, игу икIау,
Ауэ банэркъым: «КIау-кIау!..»
ЩЫХЬ ШЫР
ЗэкIэ псыгъуэхэщ и лъакъуэр,
Жыгым ещхьу теткъым бжьакъуэ,
ЗэкIэ ахэр къытекIакъым,
ЗэкIи и фэм хэкIыжакъым
АдкIэ-мыдкIэ тет IэпапIэр.
КърегъэлIыхри щытщ и напIэр…
Ар иджыри щыхь шыр цIыкIущ,
ХуэпщIи хъунукъым емыкIу.
ХЬЭРЭШКIЭ
Феплъыт, кхъыIэ, хьэрэ
шкIащIэм,
ЗимытхьэщIу пфIощI игъащIэм.
Феплъ абы кIэрылъыр ятIэу!..
ФIэфIщ хэлъыну хьэршытIатIым.
ПЫЛ ШЫР
ТхьэкIумэшхуэщ, и пэр кIыхьщ,
ЖыIэдаIуэщ, мыкъиин,
Сыт къэкIыгъи фIэгурыхьщ,
ЩIыми теткъым шыр нэхъ ин.
КЪАПЛЪЭН ШЫР
Си гъущI хъарым и гъунэгъуу
Фыщымытыт, жьэр фущIау,
Схэлъыр мащIэщ сэ гущIэгъуу,
Сы-Къаплъэнщ сэ, сымы-Нау!..
МЫЩЭ ШЫР
Мыщэ шырым сытри ешхыр,
Сыти ет — зимыгъэгусэ:
Шы-бычени, фори ешхыр,
Ешх кIэнфети, мыIэрыси…
Мес, хуэздза лы гъурыр ешхыр,
ФIэфIуи жаIэ мырамыси!
БАЖЭ ШЫР
Бажэр, шырми, бзаджэу жаIэ,
ИщIэу къэгъэпцIэкIэ куэд…
Ауэ и бзаджагъэр даIэ?
Хъарым исщ, езыри уэдщ.
МАХЪШЭ ШЫР
Махъшэр пфIощI зэхэуфауэ:
Шхын тхьэмыщкIэм ирамыт…
Iусу пэгунитI ефауэ,
ДэщIыгъу гуэри пэплъэу щытщ!
ДЫГЪУЖЬ ШЫР
«Дыгъужь» жиIэу тетщ и хъарым,
Ауэ исыр хьэпшыр цIыкIущ,
И анэжьри ди хьэ Марэ
КъыщхьэщыкIыркъым зыцIыкIу.
НОМИН ШЫР
Номин шырыр ист нэщхъейуи,
Сэ абы сыбгъэдыхьащ,
Къыхуэсхьар щыхуэзущкъуейм,
Нэжэгужэ къэхъужащ.
СыкъецIыху, къызэсэжауэ,
Ест бананхэр IэфIу ешх.
Иджы, мис, къэтIысыжауэ,
ЦIыхум хуэдэу мэдыхьэшх.
БЗУ ПШЫНАЛЪЭ
ВЫНДЫЖЬ
Вындым нэхърэ нэхъ фIыцIэжу,
Псом я пщыжу и гугъэжу,
«ЗекIуэ» ежьэ къуалэбзухэм
Япэ иту къегъэзэжыр.
Зигъэпагэ-зигъэткIийуэ,
И хьэл мыгъуэщ абы кIийуэ,
Пэшхуэ хъужу, пкIатIэ-лъатэу,
Гъатхэ губгъуэм гу щылъатэ.
Шымышынэу трактор гъуахъуэм,
Ар пхъэIэщэм итщ и ужьым,
ХьэпIацIэжьхэр химыгъахъуэу,
Дохутыр Iэзэщ а бзуужьыр.
КЪЫУХЭМ Я СУРЭТ СОЩI
Псым щес къыухэм дахэкIейуэ
ЗащI, загъэпскIыр — хьэлэмэтщ,
КъабзэкIейуэ хужь чэщейми,
Нэхъ къабзэж защIыну хэтщ.
Дэ ди нани ар къызжеIэ:
«ЗыптхьэщIыхукIэ — къабзэ
уохъу…»
Зэпымыууэ стетщ и нэIэ,
ЛIы сыхъунуи къызохъуэхъу.
Сэри, зэи сымыщхьэхыу,
Игъуэ къэскIэ зызотхьэщI…
Мы къыу хужьхэм, сыдахьэхыу,
Я сурэтыр къызогъэщI.
КЪАШЫРГЪЭ
Гъатхэр къихьэмэ, къашыргъэм
Хедзэ пщIантIэр хьэргъэшыргъэ,
Ди джэдкъуртри мэгужьей —
Теубгъуауэ тесщ джэджьейм.
Ауэ бзухэм къахуэмыщIэ
А къашыргъэм и гурыщIэр:
Ар джэдкъазым хуэмыныкъуэ,
Зэщэри къуажэ тхьэрыкъуэщ.
ГЪАТХЭ КЪУАРГЪ
ЩIыпIэ хуабэхэм щыIауэ,
КъэкIуэжащи къуалэбзухэр,
Я уэрэд зэщIэIэтахэр
АдкIэ-мыдкIэ къыщозухэр.
Псы инам Iухьащи къуаргъыр,
Зелъагъужри, къогумахэ:
«Мыр сыт-Iей мы фIыцIэ
слъагъур?
Сэ нэхъ куэдкIэ сынэхъ дахэщ!..
Дэнэ укъикIауэ зыпщIрэ,
Дадий пкъыхэ щIыIэлIэхым?
УмыуцIэпIу мы си щIыпIэр,
Ад-дэ слъагъуу зыIуегъэхыт!..»
ЖЬЫНДУ ШЫР
Жейбащхъуэнэщ жьынду шырыр,
И нэр къижми, ар мэжей,
Жэщыращ къыщыушынур,
КIыфI хъум — ЩакIуэхэ ярейщ.
Дамэдууэ тесщ къудамэм, —
Махуэм дзыгъуэхэр и пщIыхьщ,
Быдэщ, жанщи и лъэбжьанэр,
Жэщым ахэр и пшэрыхьщ.
КЪРУХЭР
Уэсыр, мылыр текIыжащ,
Кърухэм, мес, къагъэзэжащ,
Зэпэджэжхэурэ мэкIий,
Зэхуахьэс мэкъу щабэ, чы, —
Жыгыжь щхьэкIэм абгъуэ щащI,
УнагъуэщIэ лъэщ къагъэщI.
Дади жеIэ: «Зым хуэмыдэу,
Я жьэгупащхьэр кърухэм быдэщ,
Зым Iэпыхур зым къищтэжу,
Зэдопсэухэр зэхуэпэжу».
КЪУРШЫБГЪЭ
1
Къуршыбгъэжьыр тесщ аранэм,
Щхьэукъуауэ пфIэщIми ар,
Зы дурэши къимыгъанэу
Доплъэ, — арщ щIетIысэхар.
Ижь-ижьыжу къурш хъумакIуэщ,
И гъунапкъэр зэхеплъыхь, —
Ер зигу илъу хамэ къакIуэр
Нартыжь хабзэу ирелIыхь.
2
Къуршыбгъэжьыр сыту ин,
Зэи щыщIэркъыр ар шхын,
Къуалэбзухэм я пащтыхьщ,
ЩIэжьей псори и пшэрыхьщ!
И дамитIри — уэтIытIытI! —
ИшэщIамэ, мэхъу метритI…
Сыт абы уезауэкIэ?
Ухигуэнущ дамэкIэ!
ПСЫХЭУЭ
Псыхэуэжьу лъакъуэ кIыхьыр
И пщэр хишу псыпцIэм хэтщ,
И зыщIыкIэм сыт кърихыр?
КъыпфIегъэщIыр тIэкIу хухэт.
Щэхурэ сакъыу, зокIуэ хуэму,
И мурадыр тхьэм ищIэнщ,
Зэзэмызи псыпцIэм хоуэ,
СеплъэкIуэнщи ар къэсщIэнщ.
КЪУАНЩIЭХЭР
Ди шыгъуэгум щхьэгъубжэм
хуэзанщIэу
Щыт кхъужьейм щепсыхащ
куэду къуанщIэ,
Ину кIакIэу, яIэту я дамэр,
Зэрызехьэу тесащ жыг къудамэ…
КъыпфIэщIынщ ялъэгъуар
жаIэжауэ,
Щызэпеуэу абдеж, ежьэжауэ.
Согупсысри иджы лъэтэжахэм:
Хъыбар лъыхъуэ къысфIощI
ежьэжахэу.
УЭГУНЭБЗУ
Пщэдджыжь бзыгъэу уэгум
йохьэ,
Налкъут щыгъэу зэрощэщ,
Макъ гуакIуащэу къощэщэхри,
Жьыбгъэу удзхэм йопэщэщ.
Сыту дахэ губгъуэ хуитыр,
Епэр къафэм хьэщыкъ уащI!
Къэушахэу псэ зыпытыр,
Уафэм итым фIыщIэ хуащI.
ДЖЭДКЪУРТ
Къащхьэщыхьэмэ къашыргъэ,
«Къурт-къурт!» — жиIэу мэгужьей,
Джэдкъаз пщIантIэ
хьэргъэшыргъэм
Къахешыжыр и джэджьейр,
ЩIегъэтIысхьэ дамэ щIагъым,
Теубгъуауэ ящхьэщысщ…
Мо бзуужьу зи инагъым
Зы джэджьеи къылъымыс.
УЭСБЗУУПЛЪХЭР
Бжьэхуц щабэ-тхыпхъэщIыпхъэу,
Уэсыр къосыр, щIыр есей,
СурэттехкIэ къытехыпхъэу,
Дуней псогуэр уэсчэсейщ.
Чэщейщыкъуу уэсыр къабзэщ…
Уэсбзууплъхэм дзыхь къуагъэз,
Iус хуэспхъащи, мэбзэрабзэ, —
МыIэрысэу жыгхэм фIэзщ.
КЪУАЖЭХЬХЭР
* * *
И шыр цIыкIухэм хуэмеижу,
И джэдыкIэр хыфIедзэж,
Махуэ кIыхьым мыувыIэжу,
И цIэ дыдэр къреIуэж.
(КIыгуугу)
* * *
А бзу цIыкIум, дзыхь
къытхуещIри,
Щхьэгъубжащхьэм абгъуэ щещI,
Iупэ гъуэжь хъужауэ шырхэр
«ЦIу-цIу» — жаIэу къыщыреш.
(ПцIащхъуэ)
* * *
Пхъэ унэфI хуэтщIащ
уэрэджыIакIуэм,
Къигъэзэжмэ, ар
щIэтIысхьэжынщ,
ЩIыпIэ хуабэм гъэкIэ «зекIуэ»
макIуэ,
Щилъэгъуар абы —
къыджиIэжынщ.
(Бжэндэхъу)
* * *
Ар къуршыбгъэм и Iыхьлыщ,
Ныбгъуи, дзыгъуи — фIэфIыр лыщ.
Ар щохуарзэ уафэ къащхъуэм,
Губгъуэрысым и цIэр: …
(Бгъащхъуэ)
* * *
ЩIыпIэ хуабэхэм мылъатэу,
Къуалэ фIыцIэу ар макъейщ,
И пэ гъумыр хуэдэщ джатэм,
ЗэуIу псори къегъэхъей.
(Къуаргъ)
* * *
И кIэ кIыхьыр игъэсысу,
ПфIощIыр псоми ар щIэнакIэу,
Къаугъэшыр жыг щхьэкIэм пысу
Инрэ жьгъырууэ, уей, мэкIакIэ!
(Къанжэ)
* * *
Абдж уэзджынэ цIыкIуу
жьгъыруубзэм,
Дыгъэ бзийкIэ уэгум кIэрыщIам,
Дахэ дыдэ и уэрэдым, и бзэм
Ди губгъуэшхуэм гъэр сэ
сыщищIащ.
(Уэгунэбзу)
* * *
Нэхущпежьэ-жьырытэджым
КъеIэт зэуэ уи гунэджыр:
Укъегъэуш, — уэрэд пхуеус, —
Мы дуней псом ирех фIэхъус!
(Уэрэдбзу, АмкIыщ)
* * *
Губгъуэ-бгылъэр зи хэщIапIэр,
ЦIыхум я гур зэригъабгъэу,
Хидзэу хьэргъэшыргъэ
пщIантIэр,
Джэджьей цIыкIухэм ар
хуэпабгъэщ.
(Къашыргъэ)
* * *
Сыджыр мажьэу, ажэ жьакIэу,
Зи пэр кIыхь къуэлэнпщIэлэн
Гъатхьэ къэскIэ «ВакIуэ
дэкIыт!» —
КъыджиIэну и къалэнщ.
(Хьэрхьуп)
* * *
Махуэм итщи ут гущIыIум,
Яхуэспхъа сэхураныр яшх,
«Къур-къур» — жаIэу, лъэм
йоуIури,
КIунэ цIыкIу ягъэдыхьэшх.
(Тхьэрыкъуэ)
* * *
ИщIэр бзум къыбгурымыIуэу,
Жыгхэм махуэ псом йоуIур, —
Егъэхъуж сымаджэ хъуахэр,
ХьэпIацIэжьым зэщIищтахэр.
(ЖыгыуIу)
* * *
И пи-и ци фIыцIэ дыдэу,
Хэт ди жыгым тесыр шхыдэу?
Ар ещхьыфэщ къуаргъ
пэджыдэм, —
КъыфIэщI хъунщ пащтыхьу
мыдэ!..
(Вынд)
* * *
Бжьыхьэ къэскIэ щIыпIэ хуабэм
Мэлъэтэж гуп-гупу ахэр,
Уэгум итхэщ шабзэ пагуэу, —
ГуIэ макъ къыщанэу лъахэм.
(Кърухэр)
* * *
Мы бзу цIыкIур гъэщIэгъуэнщ:
ЗэщIэпщIыпщIэу ар къуэлэнщ,
ЩIыб удзыфэщ, ныбэ гъуэжьщ,
ПыIэ фIыцIэщ… Уэрэдгъощ.
(ЦIыжьдадэ)
* * *
Хамэ щIыпIэр зикI имыдэ
Щхъуафэжь цIыкIуу кIагуэ
дыдэм,
«КIырыкъ» жиIэу, малъэ-мапкIэ,
Сабэм фIэфIуи «зыхегъапскIэ».
(Бзуужь)
* * *
Дауэ бзу мыр — исыр матэм?
Е мыушэ, е мылъатэ…
ТIэкIу ещхьыфэщ ар адакъэм,
И фэм икIыуи мэкъакъэ.
(Джэд)
* * *
«Вакъэр» плъыжьрэ хужьу
«фащэр»,
Пщэ кIыхь хъужу, ар гуэл гуащэщ,
Псым щызокIуэри дахащэу,
Ирагъэщхь адыгэ пщащэр.
(Къыу)
* * *
ЗигъэщIагъуэу пащтыхьыкъуэу,
ПщIантIэм ар мэкIийри дэтщ,
Хуэдэщ зыри хуэмыныкъуэу…
А Iуэхуншэр, жыфIэ, хэт?
(Адакъэ)
* * *
Ар фIыцIэжьу вындым хуэдэщ,
Кхъуэщыныфэр и пэ тIэкIурщ,
Гъатхэм лъахэм щыIэщ куэду,
Ар мэушэ дахэу, екIуу.
(БжэндэхъуфIыцIэ)
* * *
Щыгъын хужьрэ вакъэ плъыжьу
Хохьэ псым, зигъэлIыхъужьу,
ШхынкIэ щотхъэ, зегъэпскIыж,
Гъущэ-псыщэу къыхокIыж.
(Къаз)
* * *
Мылъэтэф икIи мыушэ,
Бзууэ щыIэм я нэхъ инщ,
Шхуэ жьэдэплъхьэу ушэсыфмэ,
Шы нэхъ жэрми утежынщ.
(Махъшэбзу, Страус)
* * *
Ар плIэ фIыцIэу ныбэ хужьщ,
Дамэ кIэщIщи, мылъэтэххэ,
Тенджыз Iуфэр и хэкужьщ,
Бзу фIэпщынуи темыхуэххэ.
(Пингвин)
* * *
Ар пагэIуэщ, щхьэщытхъуIейщ,
КIэ дахэшхуэщ — зегъэщIагъуэ,
Гум темыхуэу бзу макъейщ…
Мис а псор абы и дагъуэщ.
(Дыщэджэд)
* * *
Пащтыхь гуащэу пфIэщIу мыдэ,
А нэхунэр зэщIолыдэ,
Ар мыдыгъэ, щыщми уахэм, —
Жэщ уэздыгъэу, щIыгъэдахэщ.
(Мазэ)
* * *
Ди бжыхь щIагъым
Хьэ цIыкIу щIэсыр,
УемыIусэмэ, мамырщ;
Ар мымафIэми, укъесыр,
Мышыбжийми, Iейуэ сырщ.
(Шыпсыранэ)
* * *
Мазэм нэпсу щIигъэкIар
Губгъуэм изу нэху къекIащ,
Налкъут мыщIэу икъухьар
Дыгъэ бзийм зэщIибзеящ.
(Уэсэпс)
* * *
Щыгъэ плъыжьу а мэракIуэр
Чыцэ цIыкIум пызу пытщ,
Удехьэхыр и мэ гуакIуэм,
ЗыхэзыщIэхэр кIэрытщ…
Яшхыр псоми: цIыхуми, бзуми,
ЗумыгъэнщIу, ар IэфIыпсщ,
УблигъэкIыркъым, къозури…
Мыщэ шырми ар фIэфIыпсщ.
(Мамкъут, малинэ)
* * *
Чыцэ цIыкIур мэщIэращIэ —
Щыгъэ плъыжьхэр къоблэблэх,
Хуэдэщ нэм зыкъыкIэращIэ,
IэфIу Iум йомэрэкIуэх.
(Мамкъут, малинэ)
* * *
Ар мымафIэ икIи мыхьэ,
Ауэ, ей, убгъэдэмыхьэ!
ГъэщIэгъуэныр мис аракъэ,
ИкIи уес, икIи мэдзакъэ.
(Шыпсыранэ)
* * *
Гу лъыботэ: ар мэлъатэ,
Ауэ бзукъым, мыкхъухьлъатэ,
Мыдыгъужь ар икIи мыхьэ,
Ауэ къугъыу къеущыхьыр.
Жыги цIыхуи… псоми щохьэ,
Бжэр Iупхам, уи пэш къыщIохьэ.
(Жьы)
* * *
Яубыдами цIыхум гъэру,
Мэдыхьэшхри исщ ар хъарым,
И нэкIу ещI, зигъэмызыжу,
Банан ешх, иукъэбзыжу,
ИфI къикIамэ, ар мэджэгур,
Ешмэ, щысщ — зэхэлъщ и нэгур,
ЦIыхум ещхьу, ар къиинщ,
Хъарым и цIэр тетщ: …
(Номин)
